Jeg synes, at formandsskiftet i Troense Beboerforening, som lige er blevet en realitet, fortjener et par bemærkninger, for det er en legende, vi i dag tager afsked med som formand. Beboerforeningen har eksisteret i 45 år, nemlig siden 1976. Knud har været med fra start og har siddet som formand i fyrre år. Det vidner om en enestående sejhed, udholdenhed og flid, parret med en stor portion idealisme, for du har ikke arbejdet for ussel mammon, men for at bevare vores enestående lille by og gøre den til et bedre sted at leve. Det har kostet mange timer ved skrivebordet, foran computeren og deltagelse i et utal af møder, men det har alt sammen givet mening for dig, så jeg ynker dig ikke.

Jeg er født på Langeland og flyttede derfra med min familie, da jeg var ni år. Når vi havde været på familiebesøg derovre og kørte hjem, spurgte min far altid: Skal vi ikke køre gennem Troense, der er så dejligt og så drejede vi af i Lundby. Min far døde i 1977, men jeg er sikker på, at han stadig ville kunne genkende Troense og værdsætte byens skønhed, hvis han fik chancen for at køre igennem igen. Men han ville tro, at byen lå der som en selvfølgelighed, for han betragtede den som et urørligt monument, måske fordi han var sømand. Men at Troense faktisk er bevaret er ingen selvfølgelighed. Det har krævet stor energi og megen kamp, og Knud har været en helt central figur i den kamp. Jeg vil i det følgende ridse nogle af beboerforeningens og dermed også Knuds store indsatser op, hver enkelt punkt har kostet masser af arbejdstimer.

Beboerforeningen opstod, da Svendborg Kommune i 1975 fik den dårlige ide at udstykke i den gamle del af Troense. Man fremlagde planer om vejgennembrud og etablering af byggegrunde i de store haver i Troense. Den nystiftede forening skrev straks til kommunen og kritiserede planerne: *”Her forskertser man en mulighed for på frivillig basis at bevare et område, der sammen med den gamle del af Badstuen, Strandgade og Grønnegade er den eneste del af byen, som endnu bærer det oprindelige præg. Det ligger næsten uændret fra det blev udstykket i midten af 1700-tallet og er ganske enestående i Danmark”.* Beboerforeningens højlydte protester førte til, at Svendborg Kommune heldigvis opgav planerne og i stedet udarbejdede en bevaringsplan og en byplanvedtægt for området og foreningen fik endda i 2006 vedtaget en ny og opdateret bevarende lokalplan.

Tænk, hvis Troenses haver i dag var forsvundet og erstattet af parcelhuse. Tænk, hvis de grønne områder, vi til daglig ser på og bevæger os rundt i, var noget man skulle læse om i ”Tåsingeårbogen”

Kommunen har siden slutningen af 1970´erne rådført sig med beboerforeningen, når der kom ansøgninger om byggeri i bevaringsområdet, så Knud har udover at deltage i det overordnede planarbejde også været en drivende kraft i at udarbejde høringssvar til kommunen, når man udbad sig en holdning til denne eller hin ombygning. Det er blevet til tusindvis af høringssvar gennem årene. De har altid været båret af en yderst sagligt fremført modstand mod fattiggørelse af det bevaringsværdige miljø.

Stoppet for udstykningerne var den første store sejr. Den anden kom 15-16 år senere.

For i starten af 1990´erne ønskede Valdemar Slot at bygge en marina ud til Lunkebugten med moler på begge sider af Sundfartens anløbsbro. Kommunen, som ikke ville stå i vejen for udviklingen, ville i den forbindelse etablere en omfartsvej fra Eskærvej ned over Badstuejorden til slottet, så sejlerne kunne komme hurtigt frem til deres både fra Svendborg og omegn. Disse planer, som ville kunne åbne for omfattende udstykninger på Badstuejorden, mødte voldsom kritik fra Troense Beboerforening. Heldigvis vandt Beboerforeningen også denne kamp. Det hele endte med at de vidtstrakte herregårdsmarker, som omgiver Troense blev fredet og Badstuestien, som forbinder Grønnegade og Badstuen blev etableret. Knud har engang fortalt, hvordan han fejrede sejren sammen med Slotsforvalteren og andre modstandere af planerne i riddersalen på slottet. Men præcis den dag, da jeg flyttede ind i mit hus i Grønnegade i oktober 1995, indviede han Badstuestien sammen med den nu afdøde Baron og Baronessen, som var beboerforeningens direkte modstandere i striden. Det var god stil efter min opfattelse, selv om man ikke skal have ondt af Baronen. Jeg mener, at han fik 8 millioner i kompensation for fredningen.

Men tænk, hvis vi ikke havde Badstuestien og synet udover de store marker. Tænk hvis ikke blot Troenses store haver, men også Troenses nærmeste omgivelser var blevet til et stort parcelhuskvarter.

Nej, det er vigtigt, at der er luft omkring Troense. Beboerforeningen argumenterede i forbindelse med vedtagelsen af en kommunalplan i starten af 00´erne for, at markerne mellem Vindeby og Troense ikke skulle bebygges. Dette synspunkt vandt også gehør, så vi alle kan nyde udsigten over marken til broen og Svendborg, når vi bevæger os til Vindeby og videre ud i verden. Man kan nok forudse, at der stadig vil være pres på arealerne rundt om byen. Det vidner det rædsomme og rædsomt tætte byggeri i bunden af Grønningen om, så der vil stadig være ting at tage fat på for kommende bestyrelser i Beboerforeningen.

Jeg vil også nævne arbejdet med Troensebogen, som Knud var en drivende kraft i. Dels skrev du selv vigtige kapitler, men du fik også andre med og stod for det omfattende redigeringsarbejde sammen med Jens Eriksen. Din mening med bogen var primært pædagogisk: at bevidstgøre Troenses borgere om, at de boede et særligt sted, og derfor også burde passe på det.

Du plejer altid at dele dine formandsberetninger i to, så du behandler bevaringssagerne og beboerforeningens sociale aktiviteter for sig. Den opdeling vil jeg holde mig til. Livet i Troense betyder også, at man går til en række arrangementer: Strandrensning, Sct. Hansbål på Lodsstranden og "Byens juletræ" på torvet. Siden 1995 har beboerforeningen arrangeret Æbleræs og Pæreskudesejlads til fordel aktiviteter i lokalområdet, og i de senere år er der kommet et ”byloppemarked” til. Alle disse mange arrangementer har du været drivende kraft i, deltager i, og praktisk gris i forhold til. Det har også været en beundringsværdig indsats. En af min kones veninder fra København, som ofte kommer på besøg, spurgte engang: Hvem er den mand, der altid byder velkommen og holder tale, når vi er til noget? Nå, ja – det var altså Knud. Det var i øvrigt også dig, der tog initiativ til at starte Storms Hjørne. Stiftede foreningen og løb det hele i gang. Jeg ved ikke, hvornår du stopper i foreningen, men du kan tillade dig at gøre det med god samvittighed. Du har ydet en enestående indsats. Jeg håber, at du vil huske at ordne dit arkiv og aflevere de mange ringbind og eksterne drev på lokalarkivet i Landet, hvor de fortjener at stå, så man i fremtiden kan se, hvorfor man stadig kan kende Troense, når man kommer forbi. Tak for dit arbejde for Troense og for alle os der bor her.